Saridjah Niung

Saridjah Niung Bintang Soedibjo, labiah dikana jo namo lbu Soed, adolah surang pamusik jo pangarang lagu anak-anak Indonesia nan tanamo. Baliau dikataui alah mambuek indak kurang dari 200 lagu anak-anak populer salamo iduiknyo, bahkan Museum Rekor Indonesia lah mancatat karya baliau inggo 480 buah lagu.

Maso awa 
Saridjah Niung lahia tanggal 26 Maret 1908 di Sukabumi, Jawa Barat, sabagai anak bunsu dari 13 basudaro. Apaknyo banamo Mohamad Niung, surang palauik Bugih. Saridjah baraja musik dari urang Indo-Balando, Prof. M.J. Kramer, surang pansiun Hooge Rechtshof (kajaksaan tinggi) nan adolah ayah angkeknyo.

Taun 1927, Sarijah manikah jo Raden Bintang Soedibjo, sajak tu manambahan namo lakinyo pado namonyo surang, inggo baliau mulai lah disabuik jo namo Ibu Soed. Dek karano acok mangaja lagu-lagu bahaso Balando kapado anak-anak Indonesia, mangko timbua niaiknyo untuak mambuek lagu-lagu dalam bahaso Indonesia untuak mareka.

Karir 
Ibu Soed patamo kali manyanyi di Radio NIROM, Jakarta, taun 1927. Lagu anak-anak nan diciptaannyo banyak nan batema patriotik, salain tema-tema lain nan umumnyo untuak taman kanak-kanak.

Salain manyanyi jo mancipta lagu, Ibu Soed dapek pulo mamainan biola; bahkan pado patamo kali lagu Indonesia Raya dinyanyian di Gedung Pemuda pado 28 Oktober 1928, baliau ikuik mairiangi jo biolanyo. Di sampiang bamusik, Ibu Soed pandai juo mambatik. Salah satu batik kusuih nan dibueknyo iyolah Batik Terang Bulan, nan idenyo baasa dari Bung Karno.

Wafaik 
Ibu Soed wafaik pado tanggal 25 Mai 1993 dalam umua 85 taun di Jakarta.

Rujuakan 

Pangarang lagu
Tokoh Indonesia